
/SIA "Nosaukums A"/
E-pasts: /elektroniskā pasta adrese/

/SIA "Nosaukums B"/ 
tiesiskās aizsardzības procesa
uzraugošajai personai /Uzraugošā persona/
E-pasts: /elektroniskā pasta adrese/

Par /SIA "Nosaukums A"/ sūdzību
par tiesiskās aizsardzības procesa uzraugošās personas /Uzraugošā persona/ rīcību /SIA "Nosaukums B"/ tiesiskās aizsardzības procesā

[bookmark: _Hlk19704423][bookmark: _Hlk535490248][bookmark: _Hlk133491060][bookmark: _Hlk83124885][bookmark: _Hlk104991128]Maksātnespējas kontroles dienestā 2026. gada 11. maijā saņemta /SIA "Nosaukums A"/, /reģistrācijas numurs/ (turpmāk – Iesniedzējs), 2026. gada 11. maija sūdzība (turpmāk – Sūdzība) par tiesiskās aizsardzības procesa (turpmāk – TAP) uzraugošās personas /Uzraugošā persona/, Uzņēmumu reģistra piešķirtais identifikācijas numurs /numurs/ (turpmāk – Uzraugošā persona), rīcību /SIA "Nosaukums B"/, /reģistrācijas numurs/ (turpmāk – Parādnieks), TAP.
Izskatot Maksātnespējas kontroles dienesta rīcībā esošo informāciju par Parādnieka TAP gaitu, konstatēts turpmāk minētais.
[1] Ar /tiesas nosaukums/ /datums/ lēmumu lietā /numurs/ pieņemts Parādnieka TAP pieteikums un ierosināta TAP lieta. Tāpat ar minēto lēmumu nolemts par Parādnieka TAP uzraugošo personu iecelt Uzraugošo personu. Savukārt ar /tiesas nosaukums/ /datums/ lēmumu lietā /numurs/ nolemts izbeigt Parādnieka TAP lietu. 
[2] Sūdzībā norādīts turpmāk minētais.
[2.1] 2026. gada 8. februārī Iesniedzējs pēc Parādnieka pasūtījuma sniedza Parādniekam ledus laušanas pakalpojumus /vietas nosaukums/, pie piestātnes /numurs/, ko apliecina Iesniedzēja un Parādnieka abpusēji parakstītā velkoņa kvīts /numurs/. Par sniegto pakalpojumu Iesniedzējs 2026. gada 8. februārī izrakstīja Parādniekam rēķinu /numurs/ par summu 988,27 euro apmērā ar apmaksas termiņu līdz 2026. gada 13. februārim. Rēķins tika nosūtīts uz Parādnieka e-pasta adresi /elektroniskā pasta adrese/. Parādnieks šo rēķinu nav apmaksājis.
[2.2] 2026. gada 17. martā Iesniedzējs nejauši uzzināja par Parādnieka TAP un 2026. gada 18. martā nosūtīja Uzraugošajai personai kreditora pieteikumu par parādsaistībām 997,06 EUR apmērā (turpmāk – Pieteikums). Pieteikumā Iesniedzējs izteica lūgumus iekļaut Iesniedzēju kreditoru reģistrā un nosūtīt pilnu TAP pasākumu plāna projektu saskaņošanai.
Līdz Sūdzības sagatavošanas brīdim Iesniedzējs nav saņēmis rakstveida atbildi no Uzraugošās personas par Pieteikuma virzību, tostarp, vai Uzraugošā persona atzīst vai neatzīst Iesniedzēja kreditora pieteikumu.
[2.3] Iesniedzējs ir vairakkārt sazinājies ar Parādnieku, kura pārstāvis apgalvoja, ka visas parādsaistības pret Iesniedzēju tiks nokārtotas ne vēlāk kā līdz 2026. gada 10. aprīlim. Diemžēl Parādnieks rīkojas negodprātīgi, pretēji labas ticības principam. Parādnieks, neraugoties uz ierosināto TAP, rada jaunas parādsaistības, pasliktina savu finansiālo stāvokli un izvairās no parādsaistību nokārtošanas.
[2.4] Atbilstoši Maksātnespējas likuma 37.1 panta pirmās daļas 1. un 3. punktam, TAP uzraugošā persona uzrauga parādnieka rīcību kārtējo saistību izpildē, kā arī izskata kreditoru iesniegtās sūdzības.
2026. gada 14. aprīlī Iesniedzējs nosūtīja Uzraugošajai personai kreditora pretenziju (turpmāk – Pretenzija). Pretenzijā tika ietverts lūgums sniegt skaidrojumu, kāpēc tiek pieļauta tādu darījumu slēgšana, kas rada jaunas parādsaistības, kā arī tiek pieļauta šādu parādsaistību nenokārtošana. Tajā pašā dienā Uzraugošā persona, izmantojot e-pastu, apstiprināja Pretenzijas saņemšanu, tomēr atbilde uz to nav sniegta.
Iesniedzēja ieskatā Uzraugošā persona rīkojas pretēji Maksātnespējas likuma 37.1 panta pirmās daļas 1. un 3. punktiem, jo nesniedz atbildi uz  Pieteikumu un pieļauj jaunu parādsaistību rašanos, kā arī nesniedz atbildi uz Pretenziju saistībā ar konstatētājiem pārkāpumiem.
[2.5] Iesniedzējs vērš uzmanību, ka saskaņā ar Civilprocesa likuma 341.6 panta 2.1 punktu, uzraugošās personas lēmums par kreditora prasījuma pirmšķietamo (prima facie) atzīšanu vai neatzīšanu ir priekšnoteikums kreditora tiesībām vērsties tiesā ar lūgumu pieaicināt vai pielaist to lietā kā ieinteresēto personu. Uzraugošajai personai, nereaģējot uz Pieteikumu un Pretenziju, Uzraugošā persona ar savu bezdarbību liedz Iesniedzējam Civilprocesa likumā noteikto tiesību īstenošanu.
[2.6] Saskaņā ar Sūdzībā norādīto, Iesniedzējs lūdz Maksātnespējas kontroles dienestu:
1) sniegt lēmumu par Pieteikumu pēc būtības;
2) uzsākt disciplinārlietu pret Uzraugošo personu;
3) atcelt Uzraugošo personu no Parādnieka TAP.
Sūdzībai pievienoti Iesniedzēja ieskatā to pamatojošie dokumenti.
[3] Maksātnespējas kontroles dienests ar 2026. gada 12. maija vēstuli /numurs/ lūdza Uzraugošo personu līdz 2026. gada 25. maijam iesniegt rakstveida paskaidrojumus par Sūdzībā norādītajiem apstākļiem. 
[4] Maksātnespējas kontroles dienestā 2026. gada 25. maijā saņemti Uzraugošās personas 2026. gada 25. maija paskaidrojumi /numurs/ (turpmāk – Paskaidrojumi), kuros norādīts turpmāk minētais. 
[4.1] 2026. gada 18. martā Iesniedzējs nosūtīja Uzraugošajai personai un Parādniekam Pieteikumu. Atsaucoties uz Maksātnespējas likuma 40. panta pirmo daļu, Uzraugošā persona norāda, ka Parādnieks sagatavoja kreditoru reģistru, kura sastāva pareizību apliecināja ar savu parakstu un 2026. gada 13. martā nosūtīja visiem Parādnieka kreditoriem.
[4.2] Parādnieka TAP laikā konstatēts, ka Iesniedzējs pēc Parādnieka pasūtījuma 2026. gada 8. februārī sniedza Parādniekam ledus laušanas pakalpojumus /vietas nosaukums/, pie piestātnes /numurs/, ko apliecina Iesniedzēja un Parādnieka abpusēji parakstītais velkoņa kvīts /numurs/. Par sniegto pakalpojumu Iesniedzējs 2026. gada 8. februārī izrakstīja Parādniekam rēķinu /numurs/ par summu 988,27 euro apmērā ar apmaksas termiņu līdz 2026. gada 13. februārim. Tādējādi saistības radušās Parādnieka TAP laikā. Proti, pēc 2026. gada 3. februāra. Saskaņā ar Maksātnespējas likuma 167. pantu, minētie ir tekošie TAP izdevumi, kuros iekļaujamas ar Parādnieka saimnieciskās darbības nodrošināšanu saistītās izmaksas.
[4.3] Ar /tiesas nosaukums/ /datums/ lēmumu lietā /numurs/ nolemts pagarināt Parādnieka TAP lietas ierosināšanas seku termiņu līdz 2026. gada 3. jūnijam. Tādējādi saskaņā ar Maksātnespējas likuma 40. panta otro daļu. Parādnieka TAP pasākumu plāns izstrādājams un saskaņojams ar kreditoriem divu mēnešu laikā no seku izbeigšanās datuma. Termiņš, kad nosūtāms Parādnieka TAP pasākumu plāns kreditoriem saskaņošanai, vēl nav iestājies.
[4.4] Maksātnespējas likums 37.1 pants, kas nosaka TAP uzraugošās personas darbības pēc TAP lietas ierosināšanas, neparedz uzraugošajai personai pienākumu atzīt vai neatzīt iesniegtos kreditoru prasījumus, veidot Parādnieka kreditoru reģistru, iekļaujot vai neiekļaujot tajos kādu kreditoru. Kā arī neparedz pienākumu nosūtīt kreditoriem Parādnieka TAP pasākumu plāna projektu saskaņošanai.
[4.5] 2026. gada 14. aprīlī Uzraugošā persona un Parādnieks saņēma Iesniedzēja Pretenziju, kurā lūgts līdz 2026. gada 16. aprīlim sniegt atbildi uz Pieteikumu, kā arī skaidrojumu, kāpēc Parādniekam tiek atļauts slēgt darījumus un neveikt par tiem samaksu.
Uzraugošā persona vērš uzmanību, ka nav sniegusi saskaņojumu darījuma noslēgšanai. Parādnieks patstāvīgi veic saimniecisko darbību un ir atbildīgs par tekošo saistību izpildi.
[4.6] 2026. gada 18. maijā Uzraugošā persona saņēma Parādnieka paziņojumu Par maksātnespējas procesa pasludināšanas nepieciešamību, kurā norādīts, ka ņemot vērā minēto apstākļu kopumu, /SIA „Nosaukums B”/ ar šo informē tiesiskās aizsardzības procesa uzraugošo personu /Uzraugošā persona/, ka /SIA „Nosaukums B”/ maksātspējas atjaunošana tiesiskās aizsardzības procesa ietvaros nav iespējama, un sabiedrība objektīvi nespēj izpildīt savas parādsaistības, kas pamato maksātnespējas procesa pasludināšanas nepieciešamību. Ņemot vērā minēto un atbilstoši Maksātnespējas likuma 51. panta piektajai daļai /SIA „Nosaukums B”/ tuvākajā laikā iesniegs tiesai maksātnespējas procesa pieteikumu, vienlaikus lūdzot izbeigt tiesiskās aizsardzības procesu.
2026. gada 19. maijā Uzraugošā persona ar vēstuli /numurs/ informēja un uzaicināja Parādnieku, saskaņā ar Maksātnespējas likumu, uzsākt procesu TAP izbeigšanai pirms tiesas noteiktā termiņa, un iesniegt tiesā maksātnespējas procesa pieteikumu. Maksātnespējas likuma 60. panta trešā daļa paredz, ka parādniekam ir pienākums nekavējoties iesniegt juridiskās personas maksātnespējas procesa pieteikumu, ja pastāv kāda no šā likuma 57. panta pirmās daļas 5., 6. vai 9. punktā minētajām juridiskās personas maksātnespējas procesa pazīmēm.
Paskaidrojumiem pievienoti Uzraugošās personas ieskatā tos pamatojošie dokumenti.
[5] Izvērtējot Sūdzību, Uzraugošās personas sniegtos paskaidrojumus, kā arī TAP reglamentējošās tiesību normas, secināms turpmāk minētais.
[5.1] Maksātnespējas likuma 174.1 panta 11. punktā noteikts, ka Maksātnespējas kontroles dienests Maksātnespējas likumā noteiktajos gadījumos un apmērā veic TAP uzraugošo personu uzraudzību un izskata sūdzības par to rīcību.
Savukārt Maksātnespējas likuma 176. panta pirmajā daļā noteikts, ka kreditors, komercsabiedrība (TAP), fiziskā persona (šīs personas maksātnespējas procesā), parādnieka pārstāvis (juridiskās personas maksātnespējas procesā) vai trešā persona, kuras likumiskās tiesības ir aizskartas, var iesniegt Maksātnespējas kontroles dienestam sūdzību par administratora vai tiesiskās aizsardzības procesa uzraugošās personas rīcību. 
[5.2] Sūdzībā izteiktas pretenzijas par Uzraugošās personas rīcību:
1) nesniedzot atbildi uz Pieteikumu un Pretenziju;
2) neuzraugot Parādnieka rīcību kārtējo saistību izpildē. 
Vienlaikus Sūdzībā izteikti lūgumi:
1) uzsākt disciplinārlietu pret Uzraugošo personu;
2) atcelt Uzraugošo personu no pienākumu pildīšanas Parādnieka TAP.
[5.3] Maksātnespējas likuma 3. panta pirmajā daļā noteikts, ka TAP ir tiesiska rakstura pasākumu kopums, kura mērķis ir atjaunot parādnieka spēju nokārtot savas saistības, ja parādnieks nonācis finansiālās grūtībās vai uzskata, ka tajās nonāks.[footnoteRef:1] [1:  Maksātnespējas likuma 3. panta pirmā daļa.] 

TAP uzraugošā persona pēc TAP lietas ierosināšanas un līdz TAP pasākumu plāna apstiprināšanai tiesā pilda savus pienākumus un īsteno savas tiesības tādā veidā, lai veicinātu efektīvu un likumīgu tiesiskās aizsardzības procesa mērķa sasniegšanu.[footnoteRef:2] [2:  Ministru kabineta 2023. gada 10. oktobra noteikumu Nr. 568 "Noteikumi par tiesiskās aizsardzības procesa uzraugošās personas darbības un atlīdzības noteikšanas principiem" 3. punkts.] 

No lietas faktiskajiem apstākļiem izriet, ka ar /tiesas nosaukums/ /datums/ lēmumu lietā /numurs/ nolemts pagarināt Parādnieka TAP lietas ierosināšanas seku termiņu līdz 2026. gada 3. jūnijam. Līdz ar to secināms, ka Sūdzības iesniegšanas brīdī Parādnieka TAP atradās ierosināšanas stadijā.  
TAP uzraugošā persona pēc TAP lietas ierosināšanas:
1) uzrauga parādnieka rīcību kārtējo saistību izpildē;
2) pieprasa un saņem no parādnieka visas ziņas par TAP pasākumu plāna izstrādes un saskaņošanas norisi un saimniecisko darbību;
3) izskata kreditoru iesniegtās sūdzības;
4) izvērtē parādnieka finansiālo stāvokli un sniedz ieteikumus parādnieka maksātspējas saglabāšanai vai atjaunošanai;
5) iesaistās kreditoru iebildumu izvērtēšanā un sniedz parādniekam ieteikumus par tiem.[footnoteRef:3] [3:  Maksātnespējas likuma 37.1 panta pirmā daļa. ] 

[5.4] Attiecībā par Sūdzībā izteikto pretenziju par Uzraugošās personas rīcību, nesniedzot atbildi uz Pieteikumu un Pretenziju, secināms turpmāk minētais.
TAP ir piemērojams atklātības princips. Proti, lai nodrošinātu uzticamību, informācijai par procesu, ir jābūt pieejamai visām procesā iesaistītajām personām, tādējādi veicinot šo personu interešu ievērošanu un procesa mērķu sasniegšanu. Izņēmums ir informācija, kuras neierobežota izpaušana varētu kaitēt parādnieka vai kreditoru likumīgajām interesēm.[footnoteRef:4] [4:  Maksātnespējas likuma 6. panta 7. punkts.] 

TAP uzraugošai personai pēc TAP lietas ierosināšanas ir pienākums sniegt informāciju par TAP norisi tiesai, kreditoriem, Maksātnespējas kontroles dienestam un citām normatīvajos aktos noteiktajām personām un institūcijām.[footnoteRef:5]  [5:  Maksātnespējas likuma 37.1 panta ceturtās daļas 2. punkts. ] 

Lietā nav strīda, ka 2026. gada 18. martā Iesniedzējs vērsās pie Uzraugošās personas ar Pieteikumu, kurā lūdza Uzraugošo personu iekļaut Iesniedzēju Parādnieka kreditoru reģistrā un nosūtīt TAP pasākumu plāna projektu saskaņošanai. Savukārt, 2026. gada 14. aprīlī Iesniedzējs vērsās pie Uzraugošās personas ar Pretenziju, kurā lūdza Uzraugošo personu sniegt atbildi uz Pieteikumu, kā arī lūdza sniegt skaidrojumu, kāpēc Parādniekam tiek atļauts slēgt darījumus un neveikt par tiem samaksu.
Jāņem vērā, ka Sūdzības iesniegšanas brīdī Uzraugošā persona atbildi uz Pieteikumu un Pretenziju sniegusi nebija, tomēr šā lēmuma sagatavošanas brīdī Uzraugošā persona ir sniegusi Iesniedzējam atbildi uz Pieteikumu un Pretenziju. Proti, atbildi uz Pieteikumu un Pretenziju Uzraugošā persona sniedza 2026. gada 25. maijā (turpmāk – Atbilde). 
Lai gan Maksātnespējas likums nenoteic konkrētu termiņu, kādā sniedzama atbilde uz TAP iesaistīto personu iesniegumiem un lūgumiem, tomēr, nodrošinot atklātības principa ievērošanu, atbilde sniedzama saprātīgā termiņā. 
Civilprocesa izpratnē saprātīgs termiņš ir tāds termiņš, "kura laikā var reāli izpildīt attiecīgu procesuālu darbību"[footnoteRef:6]. Interpretējot saprātīga termiņa jēdziena lietojumu TAP kontekstā, jānorāda, ka saprātīgs termiņš būtu laika posms, kas nepieciešams, lai, ņemot vērā visus konkrētās situācijas apstākļus, tiktu veiktas visas likumā paredzētās darbības, kas nepieciešamas konkrētajā TAP iesaistīto personu interešu aizsardzībai. Tāpat saprātīgs termiņš nozīmē, ka TAP uzraugošās personas rīcībā nedrīkst būt nepamatota vilcināšanās attiecībā uz konkrētās darbības veikšanu. [6:  Rozenbergs J., Civilprocesa likuma komentāri. Trešais papildinātais izdevums. Autoru kolektīvs prof. K. Torgāna vispārīgā zinātniskā redakcijā, Rīga: TNA, 2006, 108. lpp.] 

Vienlaikus TAP uzraugošajai personai ir jāizvērtē tas, vai atbildes sniegšanas termiņš negatīvi neietekmēs TAP norisi un mērķu sasniegšanu, kā arī tas, vai atbildes sniegšana attiecīgajā termiņā neradīs TAP iesaistīto personu likumisko tiesību aizskārumu. 
Lai gan Atbilde uz Pieteikumu un Pretenziju šā lēmuma sagatavošanas brīdī ir sniegta, tomēr Maksātnespējas kontroles dienests nekonstatē, ka Uzraugošā persona līdz atbildes sniegšanai ir veikusi darbības, vai pieprasījusi papildu informāciju, kura nepieciešama atbildes sniegšanai uz Pieteikumu un Pieprasījumu. Līdz ar to Maksātnespējas kontroles dienestam nav pamata atzīt, ka, sniedzot Atbildi uz Pieteikumu pēc diviem mēnešiem un septiņām dienām un sniedzot Atbildi uz Pretenziju pēc viena mēneša un 11 dienām, atbilde Iesniedzējam ir sniegta saprātīgā termiņā. Proti, savlaicīgi nesniedzot atbildi uz Pieteikumu un Pretenziju, Iesniedzēja rīcībā ilgstoši nebija informācija saistībā ar minētajos dokumentos ietvertajiem lūgumiem. Tāpat jāņem vērā, ka Atbilde sniegta tikai pēc Sūdzības iesniegšanas Maksātnespējas kontroles dienestā. Vienlaikus Maksātnespējas kontroles dienests vērš uzmanību, ka tas, ka Uzraugošās personas ieskatā Pieteikumā un Pretenzijā ietvertie lūgumi ietilpst Parādnieka kompetencē, pats par sevi nav pamats ilgstoši nesniegt atbildi uz Pieteikumu un Pieprasījumu, tostarp darīt zināmu to Parādniekam. 
Ievērojot minēto, secināms, ka Uzraugošā persona, savlaicīgi nesniedzot atbildi uz Pieteikumu un Pretenziju, nav ievērojusi Maksātnespējas likuma 6. panta 7. punkta un 37.1 panta ceturtās daļas 2. punkta prasības.
[5.5] Attiecībā par Sūdzībā izteikto pretenziju par Uzraugošās personas rīcību, neuzraugot Parādnieka rīcību kārtējo saistību izpildē, secināms turpmāk minētais. 
No Maksātnespējas likuma 37.1 panta noteikumiem izriet TAP uzraugošās personas pienākums uzraudzīt parādnieka rīcību kārtējo saistību izpildē. 
Līdz ar 2023. gada 16. marta likumu "Grozījumi Maksātnespējas likumā" Maksātnespējas likums tika papildināts ar 37.1 pantu. Kā norādīts minētā likuma anotācijā –TAP lietas ierosināšanas stadijā uzraugošās personas galvenais uzdevums ir uzraudzīt parādnieka rīcību un sniegt parādniekam atbalstu pasākumu plāna izstrādē un saskaņošanā ar kreditoriem. Turklāt norādāms, ka uzraugošās personas iesaiste jau sākumā arī nodrošina pēc iespējas netraucētu parādnieka saimnieciskās darbības nepārtrauktību, vienlaikus arī pasargājot kreditorus un piegādātājus no parādnieka negodprātīgas rīcības, tam nepildot savas saistības ierosināšanas stadijā.[footnoteRef:7] Līdz ar to secināms, ka Maksātnespējas likuma grozījumi apliecina likumdevēja gribu palielināt TAP uzraugošās personas iesaisti TAP ierosināšanas stadijā, lai sekmētu to, ka TAP nepamatoti netiek aizskartas kreditoru intereses.  [7:  2023. gada 16. marta likuma "Grozījumi Maksātnespējas likumā" anotācija Pieejama: https://titania.saeima.lv/LIVS14/SaeimaLIVS14.nsf/webSasaiste?OpenView&restricttocategory=25/Lp14.] 

Lietā nav strīda, ka Iesniedzējs ir vērsies pie Uzraugošās personas ar Pieteikumu un Pretenziju saistībā ar Parādnieka neizpildītajām saistībām pret Iesniedzēju, kuras radušās pēc Parādnieka TAP ierosināšanas. Līdz ar to Pretenzijā Iesniedzējs ir lūdzis Uzraugošo personu sniegt skaidrojumu, kāpēc Parādniekam tiek atļauts slēgt darījumus un neveikt par tiem samaksu.
No Paskaidrojumos un Atbildē norādītā izriet, ka Uzraugošā persona nav sniegusi saskaņojumu darījuma noslēgšanai, jo Parādnieks patstāvīgi veic saimniecisko darbību un ir atbildīgs par tekošo saistību izpildi.
Maksātnespējas kontroles dienests vērš uzmanību, ka tas vien, ka jautājuma izskatīšana un izlemšana neatrodas uzraugošās personas kompetencē, bet atrodas tieši parādnieka kompetencē, nav par pamatu uzraugošajai personai neveikt Maksātnespējas likuma 37.1 panta pirmās daļas 1. punktā noteiktās darbības. Proti, uzraudzīt parādnieka rīcību kārtējo saistību izpildē.[footnoteRef:8] [8:  Skatīt, piemēram, Rīgas pilsētas tiesas 2025. gada 30. jūnija lēmumu lietā Nr. C771416725.] 

No Maksātnespējas kontroles dienesta rīcībā esošās informācijas neizriet, ka Uzraugošā persona TAP uzraudzības ietvaros būtu vērsusies pie Parādnieka, lai noskaidrotu informāciju saistībā ar Pieteikumā un Pretenzijā norādītajiem apstākļiem. Proti, pēc TAP ierosināšanas radušos Parādnieka saistību neizpildi pret Iesniedzēju. Lai gan jautājumi saistībā ar saistību izpildi ir Parādnieka kompetencē, tas pats par sevi nav pamats Uzraugošajai personai  atturēties no tās funkciju un pienākumu izpildei nepieciešamo darbību veikšanas. Proti, uzraudzīt Parādnieka rīcību kārtējo saistību izpildē, tostarp, noskaidrot apstākļus saistību neizpildei.  
Izvērtējot visu minēto, secināms, ka Uzraugošā persona, nepieprasot Parādniekam papildu informāciju saistībā ar pēc TAP ierosināšanas radušos Parādnieka saistību neizpildi pret Iesniedzēju, nav ievērojusi Maksātnespējas likuma 37.1 panta pirmās daļas 1. punkta prasības.
[6] Attiecībā par Sūdzībā izteikto lūgumu lemt par Uzraugošās personas atcelšanu no pienākumu pildīšanas Parādnieka TAP, norādāms turpmāk minētais.
Maksātnespējas likuma 174.2 panta pirmās daļas 8. punkts noteic Maksātnespējas kontroles dienesta tiesības iesniegt tiesā pieteikumu par TAP uzraugošās personas atcelšanu no attiecīgā TAP. Savukārt Maksātnespējas likuma 12.4 panta otrās daļas 4. punktā norādīts, uz kādu apstākļu pamata TAP uzraugošā persona tiek atcelta no konkrētā TAP.
Ņemot vērā to, ka šā lēmuma sagatavošanas brīdī Parādnieka TAP ir izbeigts, Iesniedzēja lūgums ir noraidāms. 
[7] Attiecībā par Sūdzībā izteikto lūgumu par  disciplinārlietas ierosināšanu pret Uzraugošo personu, norādāms turpmāk minētais.  
Maksātnespējas kontroles dienests vērš uzmanību, ka Maksātnespējas likumā ir noteikta atšķirīga kārtība, kādā tiek vērtēta TAP uzraugošās personas rīcības atbilstība normatīvo aktu prasībām,[footnoteRef:9] un kādā var tikt ierosināta disciplinārlieta pret TAP uzraugošo personu.[footnoteRef:10]  [9:  Maksātnespējas likuma 175. panta pirmās daļas 2. punkts.]  [10:  Maksātnespējas likuma 31.1 pants.] 

Disciplinārlietu pret TAP uzraugošo personu var ierosināt Maksātnespējas kontroles dienesta direktors pēc tiesneša vai prokurora, vai biedrības "Latvijas Maksātnespējas procesa administratoru asociācija" priekšlikuma vai pēc savas iniciatīvas.[footnoteRef:11] Līdz ar to Maksātnespējas kontroles dienests, ņemot vērā tā rīcībā esošo informāciju, patstāvīgi izvērtē vai ir pamats ierosināt disciplinārlietu pret TAP uzraugošo personu. [11:  Maksātnespējas likuma 31.1 panta pirmā daļa.] 

No minētā tiesiskā regulējuma neizriet pamats personai lūgt vai iniciēt Maksātnespējas kontroles dienestam ierosināt disciplinārlietu pret TAP uzraugošo personu.
Administratīvo tiesu praksē[footnoteRef:12] atzīts, ka personai nav subjektīvo tiesību prasīt kādas konkrētas amatpersonas sodīšanu, un lēmums disciplinārlietā līdz ar to nevar aizskart šādas personas tiesības un tiesiskās intereses (piemēram, SKA-0161-06).  [12:  Skatīt Augstākās tiesas Senāta Administratīvo lietu departaments un Judikatūras nodaļa. Tiesu prakses vispārinājums. Pieteikuma nepieņemšana vai tiesvedības izbeigšana lietā sakarā ar to, ka pieteikumu iesniegusi persona, kurai nav šādu tiesību. 2006.] 

Minētais attiecināms arī uz TAP uzraugošās personas disciplārsodīšanu.
Ievērojot minēto, Maksātnespējas kontroles dienestam nav pamata, izskatot Sūdzību, pamatojoties uz Maksātnespējas likuma 175. panta pirmās daļas 2. punktu un 176. pantu, izvērtēt Iesniedzēja lūgumu un lemt jautājumu par disciplinārlietas ierosināšanu. Līdz ar to lūgums ir noraidāms.
[8] Izvērtējot minēto un pamatojoties uz norādītajām tiesību normām, kā arī Maksātnespējas likuma 174.1 panta 11. punktu, 175. panta pirmās daļas 2. punktu, 176. panta pirmo un otro daļu,

nolēmu:

Atzīt, ka tiesiskās aizsardzības procesa uzraugošā persona /Uzraugošā persona/, Uzņēmumu reģistra piešķirtais /identifikācijas numurs/, /SIA "Nosaukums B"/, /reģistrācijas numurs/, tiesiskās aizsardzības procesā, savlaicīgi nesniedzot atbildi uz /SIA "Nosaukums A"/, /reģistrācijas numurs/, 2026. gada 18. marta pieteikumu un 2026. gada 14. aprīļa pretenziju, tostarp nepieprasot /SIA "Nosaukums B"/, /reģistrācijas numurs/, papildu informāciju saistībā ar pēc tiesiskās aizsardzības procesa ierosināšanas radušos /SIA "Nosaukums B"/, /reģistrācijas numurs/, saistību neizpildi pret /SIA "Nosaukums A"/, /reģistrācijas numurs/, nav ievērojusi Maksātnespējas likuma 6. panta 7. punkta un 37.1 panta pirmās daļas 1. punkta un ceturtās daļas 2. punkta prasības.

Lēmumu var pārsūdzēt /tiesas nosaukums/ mēneša laikā no lēmuma saņemšanas dienas. Sūdzības iesniegšana tiesā neaptur šā lēmuma darbību.


Direktora p.i.		Baiba Banga

